## El Festival FRESCA! tanca la seua quarta edició amb rècord d’abonats i cinc cartells de ‘No hi ha localitats’

*** El Festival FRESCA! tanca en Casa Mediterráneo la seua quarta edició, en la qual cinc espectacles han penjat el cartell de ‘No hi ha localitats’
* FRESCA! ha tingut 148 abonats, el doble que en 2023**

El Festival Internacional d’Arts Escèniques FRESCA! de la Conselleria d’Educació, Cultura, Universitats i Ocupació, a través de l’Institut Valencià de Cultura, ha celebrat la seua quarta edició del 19 al 27 de juliol en Casa Mediterráneo. En esta edició, ha oferit nou espectacles de dansa, circ, flamenc i teatre; i una proposta en carrer de dansa i música, en Pre-Fresca! de caràcter gratuït, celebrada en l’avinguda de la Constitució d’Alacant.

La quarta edició del Festival FRESCA! de l’Institut Valencià de Cultura, finalitza després de 10 jornades d’activitat, en les quals el públic ha pogut disfrutar de companyies nacionals i internacionals de gran prestigi i, per segon any consecutiu, en el marc de Casa Mediterráneo, que ha tornat a transformar-se en un innovador espai escènic pensat per a oferir al públic una experiència única.

Festival FRESCA! ha batut el seu rècord d’abonaments, amb un total de 148, més del doble que en la passada edició. 35 han sigut ‘Abonaments de Categoria’, una modalitat de compra a cegues de tota la programació de gran format del Festival, que va eixir a la venda la passada primavera per temps limitat. L’altra modalitat d’abonament és l’‘Abonament Refresc’ per a tres espectacles, al qual han accedit 113 persones.

La delegada territorial de l’Institut Valencià de Cultura a Alacant i directora artística del festival, Alicia Garijo, ha mostrat la seua satisfacció amb el resultat d’esta quarta edició de FRESCA!, “sobretot, perquè és una sensació que ens ve del públic, que és qui té l’última paraula sempre i que ens ha donat mostres constants del seu suport i el seu afecte cada nit, i a través de les nostres xarxes”.

Garijo ha mostrat el seu agraïment “a tot l’equip humà que fa possible un festival d’esta envergadura i a les 148 persones abonades, que ens han dedicat més d’una setmana del seu estiu”.

Així mateix, també s’ha referit a totes les persones que han passat per qualsevol de les cites “de la nostra programació FRESCA! i Frescoreta!” i ha conclòs que “el suport de tots ells i elles ens dona l’energia necessària per a pensar ja en la quinta edició de Festival FRESCA!, amb l’objectiu de continuar creixent i millorant.”

FRESCA! ha tingut un percentatge d’ocupació global del 71,22 %, i cinc dels nou espectacles programats han penjat el cartell de ‘No hi ha localitats’.

D’altra banda, un any més s’aferma l’èxit de la programació d’Espai Frescoreta! per a públic familiar, que va exhaurir les entrades per a totes les seues sessions abans de l’arrancada del Festival.

Fecha: 01/08/2024